作者:儲光羲
標題:效古二首
內容:晨登涼風臺，暮走邯鄲道。曜靈何赫烈，四野無青草。大軍北集燕，天子西居鎬。婦人役州縣，丁男事徵討。老幼相別離，哭泣無昏早。稼穡既殄絕，川澤複枯槁。曠哉遠此憂，冥冥商山皓。東風吹大河，河水如倒流。河洲塵沙起，有若黃雲浮。赬霞燒廣澤，洪曜赫高丘。野老泣相語，無地可蔭休。翰林有客卿，獨負蒼生憂。中夜起躑躅，思欲獻厥謀。君門峻且深，踠足空夷猶。